210 Lucerna

Predicator potest dici lucerna, Psal. [131:17]: *Paravi lucernam christo meo*. Quod potest intelligi de Johanne Baptista precursore in quo Deus fecit testamentum in eius concepcione, imposuit candelam accendit in eius satisfactione, lumen propalauit in eius natiuitate. Super candelabrum posuit in officii execucione.

Item, lucerna potest dici prelatus, Philip. 2[:15]: *Inter quos lucetis sicut luminaria in* caliginoso loco.

Item, lucerna potest dici princeps bonus, 2 Reg. 21[:17] de David. Ad hoc enim prelati ordinantur ut aliis luceant per vitam et doctrinam, Matt. [5:16]: *Sic luceat lux vestra coram hominibus*, etc. Vnde Joan. 5[:35] dicitur de Johanne Baptista, *Ille erat lucerna ardens et lucens*. Ardere per se parum est, ardere et lucere perfectum est figura, ad hoc Exod. 27[:20-21]: *In tabernaculo* Domini *semper* debet esse *lucerna* ardens et lucens *extra velum.* Sed intra velum vbi erant sancta sanctorum non deberet esse quia quamdiu sumus extra sancta in via ista indigemus lucerna, id est, bono prelato illuminante, sed in celo non indigebimus, Apo. 21[:23]: *Civitas* illa *non* indiget *sole* aut *luna,* et sequitur quia *lucerna ejus* *Agnus est*.

¶ Dicit Augustinus *De civitate*, c. 6, in templo Veneris apud Romanos fuit lucerna iugiter ardens sub diuo, quam nulla potestas nec imber potuit extinguere.

¶ Hic quoque nota quod aliquando portitor lucerne portat eam a tergo ut illuminet sequentes, sed tunc ipse male vadit et cadit, sic prelatus aliquando non est capax luminis quod alius diffundit quia ipse male viuit, dicitur Prou. 6[:23]: *Mandatum lucerna est, et lex lux*. Sed tales faciunt contra sentenciam saluatoris qui dicit Matt. 5[:15]: Nemo *lucernam* accendit, et in abscondito ponit, etc. Nam quando dragma insignita celestis regis ymagine est depertita, scilicet, anima per peccatum, tunc mulier, id est, mater ecclesia, lucernam accendit, id est, bonum prebant *et querit diligenter, donec inueniat*, Luc. 15[:8].

Item, lucernam materialem quidam parant, quidam seqentur, quidam extingunt. Parant sapientes, sequentur viatores, extinguntur fures ne videantur eorum opera mala. Sic quandoque parat Deus aliquod suum in salutem populi, sequitur populus fidelis, extinguit tirannus infidelis.

¶ Item, lucerna potest dici fides quia dirigit hominem ad cognicionem, Psal. [118:105]: *Lucerna pedibus meis verbum tuum*.

Item, potest dici intencio recta, Luc. 11[:34]: *Lucerna corporis tui est oculus tuus. Si oculus tuus fuerit simplex*, id est, intencio recta, *totum corpus tuum*, id est, congeries operationum, *lucidum erit*. Et Luc. 15[:8]: *Quæ mulier habens drachmas decem*, id est, merita ex obseruancia decem mandatorum resultancia, *et perdiderit unam*, per transgressionem vnius mandati, *nonne accendit* ignem pentencie *lucernam*, intencionis recte, *et quærit diligenter* per opera misericordie *donec inveniat* gratiam prestinam uel maiorem.

Item, lucerna dicitur vir prudens, 2 Reg. 21[:17]: *Non egredieris* ad prelium ne forte *extinguas lucernam* in *Israël*. Et Joan. 5[:35]: *Ille erat lucerna ardens* per zelum iusticie *et lucens* per verbum doctrine.

Item, lux lucerne custoditur per testamenta ne extinguatur, sic virtus per consideracionem proprie humilitatis, Prou. vltimo [31:18]: *Non extinguetur in nocte* aduersitatis *lucerna ejus*. Hic potest notari de septem lucernis quas ordinauit Moyses in tabernaculo, Exod. 25[:37], quoniam poterunt aptari ad septem virtutes.

Item, lucerna est vas contentiuum, conseruatiuum, communicatiuum. Ergo debet esse secundum se vacuum, continuum, perspicuum. Vacuum quidem per contenenciam ut naturalis conteneat quod lucem impediat. Continuum propter lucis conseruancionem ne per ruinas aliud intrans lucem extinguat. Perspicuum propter lucis communitatem ut scilicet, sit corpus tenue quia quanto spicius tanto impedicius. Sic sanctus homo debet esse vacuus a peccato mortali nichil habens impedimentum gracie. Hic nota quod frustra nomen Christiani sortitur quia minime Christum sequetur, secundum Augustinum, *De doctrina*.

Sicut habetur infra c. [246] Nomen.

Secundo, lucerna debet esse clausa ne quid intret per cessuras ne lumen /f. 63rb/ extinguatur. Sic anima debet claudere sensus exteriores contra ventum vanitatis contra aquam voluptatis, Jer. 9[:21]: Ingressa est *mors per fenestras nostras,* id est, per quinque sensus vestros. Corpus nostrum est sicut nauis perforata facile mercibilis nisi custodiatur. Vnde legitur figurater, 2 Reg. 4[:5] duo latrones *ingressi sunt* *meridie* et occideruntur *Isboseth*. Expone ibi, et hec quia ostiaria purgans triticum, id est, discrecio discernens inter bonum et malum obdormiuit et sic per consensum occiditur quamuis ad actum non perueniatur. Vnde Augustinus, *De sermone Domini* c. 44, ipsum concupiscere, est facere. Sicut decreuisti facere adulterium, et ideo non facis quia locus non est, quia opportunitas non datur, uel quia illa casta, si sic illa casta est ut adulter. Hoc figuratur per filiam archisinagogi in domo mortuam, [Marc. 5:38]. Ideo a turpi cogitacione cauendum est, quia ipsa ymago diaboli est propterea in corde hominis quod est *templum Dei*, poni non debet, 1 Cor. 3[:17]. De fractis hominibus dicitur Prou. 24[:20]: *Lucerna impiorum extinguetur*.

¶ Et nota quod lucerna extincta reddit fumum fetorem et consumpcionem.

Tercio, lucerna debet esse perspicua, sic videtur iustus per percitatem victus et amicus.